Title: Výzva na predkladanie žiadostí o poskytnutie dotácie zo štátneho rozpočtu prostredníctvom rozpočtovej kapitoly MV SR na realiz
Author: miklosom
Last saved by: Natália Karpišová
Company: MV SR

Výzva číslo IV. ISA 2026 „Bezpečné ulice“
 na predkladanie žiadostí o poskytnutie dotácie zo štátneho rozpočtu prostredníctvom rozpočtovej kapitoly Ministerstva vnútra Slovenskej republiky

Účel | Podpora zlepšenia materiálno-technického zabezpečenia a činností pri záchrane života, zdravia, majetku a životného prostredia subjektov pôsobiacich pri záchrane života, zdravia, majetku a životného prostredia na úseku integrovaného záchranného systému  podľa  § 2 písm. b) zákona č. 526/2010 Z. z.  o poskytovaní dotácií v pôsobnosti Ministerstva vnútra Slovenskej republiky v znení neskorších predpisov.
Vyhlasovateľ | Ministerstvo vnútra Slovenskej republiky
Dátum zverejnenia | 26.08.2026
Termín uzávierky | 12.10.2026

Adresa na predkladanie žiadostí

Inštitút samosprávy
Ministerstvo vnútra Slovenskej republiky
Štefániková 15
812 19 Bratislava

Legislatívny rámec | Zákon č. 526/2010  Z. z. o poskytovaní dotácií v pôsobnosti Ministerstva vnútra Slovenskej republiky v znení neskorších predpisov (ďalej len „zákon č. 526/2010 Z. z.“).

Oprávnení žiadatelia

Obce, ktoré spĺňajú zaradenie do:
a)	uznesenia vlády Slovenskej republiky č. 550/2024 k návrhu na určenie vybraných prijímateľov priameho vyzvania s cieľom „Zriadenia centier zdieľaných služieb“ 
b)	uznesenia vlády Slovenskej republiky č. 28/2025 k návrhu na určenie vybraných prijímateľov priameho vyzvania s cieľom „Zriadenia centier zdieľaných služieb“ – doplnenie
so zriadenou obecnou/mestskou políciou.

Oprávnené aktivity

Dotáciu možno poskytnúť žiadateľovi na obstaranie osobného motorového vozidla určeného na plnenie úloh obecnou políciou. 
Jedná sa o 5 miestne motorové vozidlo v bielom vyhotovení v súlade s § 22a zákona Slovenskej národnej rady č. 564/1991 Zb. o obecnej polícii v znení neskorších predpisov, ktoré musí byť zakúpené ako úplne nové a nepoužité.
Dotáciu možno poskytnúť na zabezpečenie označenia osobného motorového vozidla v súlade s § 22a zákona Slovenskej národnej rady č. 564/1991 Zb. o obecnej polícii v znení neskorších predpisov, ktoré bolo zaobstarané v zmysle tejto výzvy.

Trvanie projektu | do 31. decembra 2029

Základný cieľ projektu

Zlepšenie materiálno-technického zabezpečenia a činnosti pri záchrane života, zdravia, majetku a životného prostredia na úseku obecných polícií v obciach, ktoré sú sídlom centier zdieľaných služieb. 
Cieľom bude zabezpečovať poskytovanie služieb obecnej polície minimálne pre dve obce, ktoré sú súčasťou Centra zdieľaných služieb.

Ukazovateľ | Zlepšenie materiálno-technického zabezpečenia obecných polícií pôsobiacich v obciach, ktoré sú sídlom centra zdieľaných služieb.

Kritéria výberu a poradie ich dôležitosti

•	Počet obyvateľov v obsluhovaných obciach obecnou políciou
Podpora zlepšenia materiálno-technické zabezpečenia obecnej polície pre čo najvyšší počet obyvateľov.                                                     
                                                                                             0 – 35 b
 
•	Počet obcí obsluhovaných centrom zdieľaných služieb
Priorita je podpora zabezpečenia motorového vozidla pre plnenie úloh na širšom území/v čo najvyššom počte obcí. 
                                                                                          0 – 25 b
 
•	Technický stav súčasného vozidla (prípadná absencia)
Prioritou je podpora obecnej polície ktorej súčasné motorové vozidlo je v nevyhovujúcom stave, prípadne motorovým vozidlom vôbec nedisponuje.  Zahŕňa fotodokumentáciu a popis súčasného vozidla obecnej polície, v prípade absencie vozidla opísať formu súčasného vykonávania úloh obecnej polície.
                                                                                         0 – 20 b
•	Úroveň spracovania dokumentácie projektu 
Komplexnosť informácií potrebných pre posúdenie obsahu projektu.                                                       
                                                                                        0 – 20 b

Disponibilný objem zdrojov | 200 000,- eur vo forme kapitálových výdavkov
Minimálna výška dotácie | 15 000,- eur
Maximálna výška dotácie | 17 000,- eur

Kontakt na Ministerstve vnútra SR

e-mail: isa@minv.sk
Ing. Natália Karpišová, tel.: 0961 577 403
e-mail: natalia.karpisova@minv.sk 

Mgr. Slávka Supeková, tel.: 0961 577 402
e-mail: slavka.supekova@minv.sk

Spôsob odstraňovania nedostatkov

Formálne nedostatky, ktoré je možné odstrániť a nemenia podstatu žiadosti môže odstrániť ministerstvo bez konzultácie so žiadateľom. 

Hodnotiteľ je oprávnený bez konzultácie so žiadateľom:
- doplniť čiastočne chýbajúce identifikačné údaje žiadateľa, ak je z ostatných
   priložených dokumentov nespochybniteľné o akého žiadateľa ide;
-  zaokrúhliť finančné údaje v centoch na celé eurá;
-  upraviť výšku finančných údajov uvádzaných v tis. eurách na eurá;
- opraviť matematické chyby a doplniť chýbajúce súčty na základe čísiel  
    uvedených v rozpočte výdavkov financovaných z dotácie.

V rámci výkonu formálnej kontroly žiadosti v prípade nepriloženia povinných príloh žiadosti  alebo iných nedostatkov žiadosti je poskytovateľ oprávnený vyzvať žiadateľa, aby v lehote najviac 5 pracovných dní od doručenia výzvy na doplnenie, odstránil nedostatky v žiadosti a v jej prílohách a predložil chýbajúce náležitosti. Lehota na doplnenie žiadosti začne plynúť nasledujúcim pracovným dňom od doručenia výzvy žiadateľovi.
Ak žiadateľ nedoplní požadované náležitosti v stanovenej lehote, poskytovateľ túto žiadosť považuje za neúplnú a navrhne ju vyradiť z hodnotiaceho procesu.

Spolufinancovanie | Podiel spolufinancovania, t. j. financovanie rozdielu celkových oprávnených výdavkov projektu a poskytnutej dotácie, je zabezpečené z vlastných zdrojov žiadateľa/prijímateľa alebo z iných ako verejných a predstavuje minimálne 5 % z celkových oprávnených výdavkov projektu.

Doplňujúce informácie pre žiadateľov o poskytnutie dotácie

Žiadosti sa zasielajú na vyššie uvedenú adresu odo dňa zverejnenia výzvy. Lehota na zasielanie žiadostí začína plynúť nasledujúcim dňom po dni zverejnenia výzvy a končí dňom uvedeným vo výzve. 
Oprávnený žiadateľ môže v rámci výzvy predložiť iba jednu žiadosť. Žiadosť o poskytnutie dotácie sa predkladá s povinnými prílohami 
a náležitosťami podľa platných predpisov na základe výzvy vyhlásenej Ministerstvom vnútra SR v slovenskom jazyku:
•	v elektronickej podobe prostredníctvom elektronickej schránky poskytovateľa v rámci Ústredného portálu verejnej správy www.slovensko.sk podpísaný kvalifikovaným elektronickým podpisom alebo kvalifikovaným elektronickým podpisom s mandátnym certifikátom do elektronickej schránky Ministerstva vnútra SR, žiadateľ zabezpečí zaručenú konverziu listinných príloh do elektronickej podoby označenú DOTÁCIE – Výzva číslo IV. ISA 2026,
•	v listinnej podobe v jednom origináli, opečiatkovaný a podpísaný žiadateľom/osobou oprávnenou konať v mene žiadateľa na adresu uvedenú v tejto výzve, v prípade listinného podanie je povinné predložiť aj plnú moc

Listinná forma musí byť predložená v zalepenej obálke, ktorá bude označená „DOTÁCIE – NEOTVÁRAŤ, Výzva číslo IV. ISA 2026“. Na obálku je potrebné taktiež uviesť názov a adresu žiadateľa, a názov a adresu poskytovateľa.
Pri podaní žiadosti poštou rozhoduje dátum uvedený na poštovej podacej pečiatke na obálke žiadosti. Pri podaní žiadosti elektronicky sa za dátum doručenia považuje dátum a čas doručenia uvedený na doručenke. MV SR potvrdenie o prijatí žiadosti a jej príloh nevydáva.

Poskytovateľ nebude akceptovať žiadosti, ktoré: 
a)	boli podané po termíne predkladania žiadostí uvedenom vo výzve,
b)	boli podané neoprávneným žiadateľom,
c)	boli podané žiadateľom v počte viac ako jedna žiadosť,
d)	nesplnili podmienku minimálnej alebo maximálnej výšky požadovanej dotácie na jeden projekt.

Dôležité upozornenie! 
K žiadosti o poskytnutie dotácie je potrebné vypracovať rozpočet výdavkov financovaných z dotácie, ktorý je súčasťou príloh tejto výzvy. Suma výdavkov označená ako kategória uvedená v rozpočte výdavkov financovaných z dotácie je záväzná. Rozpočet výdavkov, na ktoré sa požaduje dotácia je nutné doplniť o vecnú špecifikáciu. Dotáciu nemožno použiť na výdavky nezahrnuté do rozpočtu pri dodržaní podmienok stanovených v platných predpisoch a v zmluve o poskytnutí dotácie.
Ak je žiadateľ platcom DPH, ktorý si môže uplatniť odpočítanie DPH, za oprávnený výdavok sa bude považovať iba výdavok na úhradu bez DPH.

Pre posúdenie charakteru výdavku je základným rámcom ekonomická klasifikácia rozpočtovej klasifikácie (Úplné znenie Metodického usmernenia Ministerstva financií Slovenskej republiky k  č. MF/010175/2004-42 zo dňa 8. decembra 2004 a vysvetlivky k ekonomickej klasifikácii rozpočtovej klasifikácie), zákon č. 595/2003 Z. z. o dani z príjmov v znení neskorších predpisov, zákon č. 523/2004 Z. z.,  zákon č. 431/2002 Z. z. o účtovníctve v znení neskorších predpisov.

Žiadateľ je povinný v žiadosti a priložených dokumentoch uviesť výlučne pravdivé údaje.

Povinne prílohy žiadosti

Vzor žiadosti o poskytnutie dotácie v pôsobnosti MV SR sa nachádza ako príloha č. 1 Výzvy č. IV ISA 2026 na webovom sídle MV SR.
Medzi povinné prílohy žiadosti o poskytnutie dotácie patria:
•	Rozpočet výdavkov financovaných z dotácie v zmysle prílohy č. 2 výzvy
•	Personálna matica v zmysle prílohy č. 3 výzvy
•	Čestného vyhlásenia v zmysle prílohy č. 4 výzvy
•	Doklad o zriadení účtu žiadateľa v banke alebo pobočke zahraničnej banky, na ktorý sa má dotácia poukázať
•	Doklad o zabezpečení spolufinancovania vo výške najmenej 5 % z celkových výdavkov z vlastných prostriedkov alebo z iných ako verejných prostriedkov, najmä čestné vyhlásenie pri spolufinancovaní vlastnými zdrojmi, výpis z uznesenia obecného zastupiteľstva, darovacia zmluva v prípade daru s účelovým určením, zmluva o úvere alebo o pôžičke, ak ide o použitie cudzích zdrojov
•	Fotodokumentácia aktuálneho stavu vozidla obecnej polície (ak relevantné)
•	Kópia všeobecného záväzného nariadenia, ktorým obec zriadila obecnú políciu
•	Kontrolný list náležitostí v zmysle prílohy č. 5 výzvy

Personálna matica

Súbor informácií o odborných, riadiacich a administratívnych kapacitách projektu, ktorý obsahuje najmä údaje ako meno 
a priezvisko osoby, aktivitu, na ktorej sa bude podieľať a predpokladaný rozsah práce v hodinách. Zároveň obsahuje pracovnú pozíciu osoby v projekte a činnosti, ktoré bude v rámci projektu realizovať. Prílohou predloženej personálnej matice ako aj jej zmien je životopis osôb uvedených v personálnej matici – všetkých odborných pracovníkov a zamestnanca zodpovedného za realizáciu projektu.

Ďalšie informácie

Kontrolný list príloh a náležitostí žiadosti o poskytnutie dotácie je vypracovaný z dôvodu verifikácie predkladaných príloh a náležitostí žiadateľom ako metodická príručka. Zloženie komisie, ktorá je výberovým a hodnotiacim orgánom upravuje § 5 zákona č. 526/2010 Z. z o poskytovaní dotácií v pôsobnosti Ministerstva vnútra Slovenskej republiky v znení neskorších predpisov. Komisia je výberový a hodnotiaci orgán.
	
Poskytovateľ si môže vyžiadať od žiadateľa i doklady, ktorými žiadateľ preukáže pravdivosť svojho čestného vyhlásenia, okrem tých, ktorých pravdivosť si vie poskytovateľ overiť v príslušných databázach, registroch a pod.

Vzor zmluvy | Vzor zmluvy o poskytnutí dotácie sa nachádza sa v elektronickej podobe na webovom sídle MV SR (https://www.minv.sk/?dotacie-1).

Prílohy výzvy

Príloha č. 1 Žiadosť o poskytnutie dotácie 
Príloha č. 2 Rozpočet výdavkov financovaných z dotácie
Príloha č. 3 Personálna matica
Príloha č. 4 Vzor čestného vyhlásenia
Príloha č. 5 Kontrolný list náležitostí

Výzva na doplnenie doručená do elektronickej schránky žiadateľa sa považuje za doručenú najbližším pracovným dňom bezprostredne nasledujúcim po kalendárnom dni, kedy bola výzva uložená do elektronickej schránky žiadateľa, a to aj vtedy, ak sa adresát o tom nedozvedel. Výzva na doplnenie zasielaná v listinnej forme sa považuje za doručenú,
ak dôjde do dispozície žiadateľa pri naplnení podmienok, a to aj v prípade, ak adresát písomnosť neprevzal, pričom za deň doručenia písomnosti sa považuje deň, v ktorý došlo k uplynutiu úložnej (odbernej) lehoty písomnosti zasielanej 
poštou odosielateľom alebo bezdôvodnému odopretiu prijatia písomnosti, v prípade odopretia prevziať 
písomnosť doručovanú poštou alebo osobným doručením alebo vráteniu písomnosti odosielateľovi, v prípade 
vrátenia zásielky späť (bez ohľadu na prípadnú poznámku „adresát neznámy“).

Zákon č. 305/2013 Z.z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Govermente) v znení neskorších predpisov